

PASTABOS IR PASIŪLYMAI

Dėl  Šiaulių miesto savivaldybės tarybos sprendimo projekto „Dėl Šiaulių „Juventos“  progimnazijos nuostatų patvirtinimo“ 

2025-02-18

Vadovaudamiesi Savivaldybių administracinės priežiūros įstatymu atlikome 2025-03-06  Šiaulių miesto savivaldybės tarybos posėdžiui teikiamo sprendimo projekto Nr. TSP-101 „Dėl Šiaulių „Juventos“ progimnazijos nuostatų patvirtinimo“  išankstinę priežiūrą (toliau – Sprendimo projektas)

Nustatyta, kad Sprendimo projektu tvirtinami „Juventos“ progimnazijos nuostatai neatitinka Švietimo įstatymo nuostatų:
1)	Nuostatų 42 p.  nustatantis, kad progimnazijos tarybos narių skaičių ir jos veiklos kadencijos trukmę nustato direktorius, bei 43 p. nustatantis, kad į progimnazijos tarybą lygiomis dalimis tėvus (globėjus, rūpintojus) deleguoja klasių tėvų (globėjų, rūpintojų) aktyvo pirmininkų susirinkimas, mokytojus – mokytojų taryba, 5–8 klasių mokinius – mokinių taryba, prieštarauja Švietimo įstatymo 60 str. 2 d. nuostatoms, kad mokyklos savivaldos institucijų įvairovę, jų kompetenciją ir sudarymo principus įteisina mokyklos įstatai, bei 60 str. 3 d. nuostatoms, nustatančioms, kad Mokinių, mokytojų ir tėvų (globėjų, rūpintojų) atstovai į mokyklos tarybą yra renkami mokyklos nuostatuose ar įstatuose nustatyta tvarka. Taigi Nuostatuose turi būti nustatyta progimnazijos tarybos narių skaičius, veiklos kadencijos trukmė, atstovų į progimnazijos tarybą rinkimo tvarka.
2)	Nuostatų 49 p. nustatantis, kad „Mokytojų taryba – nuolat veikianti progimnazijos savivaldos institucija mokytojų profesiniams ir bendriesiems ugdymo bei ugdymo kokybės užtikrinimo klausimams spręsti. Ją sudaro direktoriaus pavaduotojai ugdymui, ugdymą organizuojančių skyrių ir kitų padalinių, susijusių su ugdymu, vedėjai, visi progimnazijoje dirbantys mokytojai, švietimo pagalbą teikiantys specialistai, kiti tiesiogiai ugdymo procese dalyvaujantys asmenys“, prieštarauja Švietimo įstatymo 60 str. 6 d., kurioje nustatyta, kad „Bendrojo ugdymo mokykloje, vykdančioje pagrindinio ir (ar) vidurinio ugdymo programas, veikia, <<...>> mokyklos nuostatuose ar įstatuose nustatyta tvarka išrinktos mokinių taryba, mokytojų taryba ir tėvų taryba“ bei to paties įstatymo 2 str. 181 d. nuostatoms – mokytojų taryba yra mokyklos savivaldos institucija, susidedanti iš rinkimais išrinktų mokytojų, atstovaujanti mokytojų interesams ir sprendžianti mokytojams aktualias problemas. Taigi Nuostatuose turi būti nustatytas mokytojų tarybos narių skaičius, veiklos kadencijos trukmė, kompetencija ir šios tarybos rinkimo tvarka.
3)	Nuostatų 59 p.  prieštarauja Švietimo įstatymo 60 str. 6 d. nustatančiai, kad bendrojo ugdymo mokykloje, vykdančioje pagrindinio ir (ar) vidurinio ugdymo programas, veikia mokyklos nuostatuose ar įstatuose nustatyta tvarka išrinkta mokinių taryba, bei 2 str. 162 d. nuostatoms, nurodančioms, kad mokinių taryba – tai mokyklos savivaldos institucija, susidedanti iš rinkimais išrinktų mokinių, atstovaujanti mokinių interesams, sprendžianti mokiniams aktualias problemas ir prisidedanti prie jaunimo politikos įgyvendinimo mokykloje. Taigi Nuostatuose turi būti nustatytas mokinių tarybos narių skaičius, veiklos kadencijos trukmė, kompetencija ir šios tarybos rinkimo tvarka.
4)	Nuostatuose nėra reglamentuojamas dar vienos mokyklos savivaldos institucijos - tėvų tarybos sudarymas, funkcijos, kas imperatyviai nurodyta Švietimo įstatymo 60 str. 2 ir 6 dalyse bei 2 str. 341 d. Taigi Nuostatuose turi būti nustatyta tėvų tarybos rinkimo tvarka, narių skaičius, kadencijos trukmė ir kompetencija.
5)	Atsižvelgiant į Švietimo įstatymo 59 str. 16 d., nustatančią, kad Valstybinės ar savivaldybės švietimo įstaigos (išskyrus aukštąją mokyklą) vadovas nepasibaigus jo kadencijai gali būti atšaukiamas iš pareigų švietimo įstaigos (išskyrus aukštąją mokyklą) steigimo dokumentuose nustatyta tvarka tik dėl šių priežasčių:1) asmuo praranda nepriekaištingą reputaciją;2) paaiškėja, kad dalyvaudamas viešame konkurse vadovo pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į vadovo pareigas, būtina papildyti Nuostatų 32 p. detalesne įstaigos vadovo atšaukimo iš pareigų tvarką ( papildyti nuostatomis dėl pranešimo apie atšaukimą, vadovo galimybės pateikti paaiškinimus terminų bei jų pateikimo tvarkos ir būdų ir kita).
6)	Nuostatų 26.2 papunktis, nustatantis Mero kompetenciją nustatyti maksimalų etatų skaičių progimnazijoje, prieštarauja:
6.1)	Biudžetinių įstaigų darbuotojų darbo apmokėjimo ir komisijų narių atlygio už darbą įstatymo 4 str. 1 d., nustatančiai, kad  Biudžetinės įstaigos pareigybių skaičių ir pareigybių sąrašą, naudodamasis ekonomikos ir inovacijų ministro patvirtintu Lietuvos profesijų klasifikatoriaus kodu ir pritaikydamas profesijos pavadinimą konkrečiai pareigybei įvardyti, nustato biudžetinės įstaigos vadovas, konsultuodamasis su darbuotojų atstovais;
6.2)	Biudžetinių įstaigų įstatymo 5 str. 3 d., nustatančiai biudžetinės įstaigos savininko teises ir pareigas įgyvendinančios institucijos kompetenciją bei 11 str. 1 d. 4 punktui, nustatančiam biudžetinės įstaigos vadovo kompetenciją nustatyti biudžetinės įstaigos struktūrą ir darbuotojų pareigybių sąrašą;
6.3)	Teisėkūros pagrindų įstatymo 3 str. 2 d. 7 punkte įtvirtintam  sistemiškumo principui, reiškiančiu, kad teisės normos turi derėti tarpusavyje, žemesnės teisinės galios teisės aktai neturi prieštarauti aukštesnės teisinės galios teisės aktams;
6.4)	Vietos savivaldos įstatymo 4 straipsnio 5 punkte įtvirtintam vienam iš  pagrindinių principų, kuriuo grindžiama vietos savivalda – teisėtumo principui, kuris reikalauja, kad savivaldybės institucijų ir įstaigų veikla būtų grindžiama Konstitucija, įstatymais ir kitais teisės aktais, t. y. turi būti užtikrinamas savivaldybės veiklos ir savivaldybės institucijų priimamų sprendimų teisėtumas, kuris be kita ko įpareigoja teisėkūros subjektus laikytis  teisės aktų hierarchijos ir užtikrinti, kad žemesnės galios teisės aktai atitiktų visų aukštesnės galios teisės aktų reikalavimus
7)	Nuostatų 75 p. siūlytume papildyti nuostata, kad ir mero iniciatyva gali būti keičiami nuostatai.

Atsižvelgiant į tai, kas pateikta aukščiau, siūlome Sprendimo projektu tvirtinamus progimnazijos Nuostatus tikslinti, kad jie atitiktų šiuo metu galiojantį teisinį reglamentavimą.

